કૂવો ખોદે પણ જ્યાંથી વહેણ આવતું હોય ત્યાં પથ્થર આડો હોય તો પાણી ન આવી શકે. તેમ જેના હૃદયમાં કામ, ક્રોધના પથ્થર, ઇર્ષા, અદેખાઇના પથ્થર સત્તાના અભિમાનના પથ્થર આડા હોય તેના હૃદયમાં આનંદ ન આવી શકે. તો એને કથા સાંભળવામાં મજા ન આવે. કીર્તન ગવાતાં હોય તો ઝીલે નહિ, ગાય નહિ. બરાબર જોરથી તાલી બજાવીને ધૂન ગાય નહિ. આડું આવળું જોયા કરે. ભક્તિમાં રસ નહિ, ઉદાસ બેઠા હોય. તો સમજવું કે સત્સંગરૂપી સરોવરમાં એણે બરાબર સ્નાન કર્યું નથી, તેથી આનંદ ક્યાંથી પ્રગટે ? એ આનંદ બ્રહ્માનંદસ્વામીને મળ્યો. મુકતાનંદ, નિષ્કુળાનંદ વિગેરે સંતોને મળ્યો. એ આનંદ શુકદેવજીને મળ્યો. એ આનંદ નરસૈયાને અને મીરાંબાઇ, લાડુબા, જીવુબાને મળ્યો. સુખનો ભોકતા મન છે અને આનંદનો ભોકતા આત્મા છે.